
ΑΠΟΦΑΣΗ ΡΑΕ ΥΠ’ ΑΡΙΘ. 111/2013
«Εξαίρεση της εταιρείας TAP AG από τις διατάξεις των άρθρων 9, 32 και 41(6), (8) και (10) της Οδηγίας 2009/73/ΕΚ  για τον αγωγό Trans Adriatic Pipeline (TAP)»
Η Ρυθμιστική Αρχή Ενέργειας

Κατά την τακτική συνεδρίασή της, στην έδρα της, στις 28.2.2013 και

Λαμβάνοντας υπόψη:

1. Τις διατάξεις του ν. 2773/1999 (ΦΕΚ Α΄ 286), όπως ισχύει.

2. Τις διατάξεις του ν. 3426/2005 (ΦΕΚ Α’ 309), όπως ισχύει.

3. Τις διατάξεις του ν. 4001/2011 (ΦΕΚ Α΄ 179), όπως ισχύει.

4. Τις διατάξεις του ν. 2690/1999 «Κώδικας Διοικητικής Διαδικασίας» (ΦΕΚ Α΄45).

5. Τις διατάξεις του π.δ.139/2001 «Κανονισμός Εσωτερικής Λειτουργίας και Διαχείρισης της ΡΑΕ» (ΦΕΚ Α’121).
6. Τις διατάξεις του άρθρου 36 της Οδηγίας 2009/73/ΕΚ (εφεξής «Οδηγία») και του Κανονισμού αριθ. 715/2009.
7. Το υπ’ αριθμ. πρωτ. ΡΑΕ I-143197/31.08.2011, AEEG 22591/29.08.2011, ERE 478/1.09.2011 έγγραφο της εταιρείας με την επωνυμία TRANS ADRIATIC PIPELINE AG (εφεξής «TAP AG») με τίτλο «Υποβολη επικαιροποιημενου φακελου επι αιτησεως για την χορηγηση αδειας ανεξαρτητου συστηματος φυσικου αεριου συμφωνα με το αρθρο 74 του ελληνικου νομου 4001/2011 για τη λειτουργια των ενεργειακων αγορων ηλεκτρισμου και φυσικου αεριου για ερευνα παραγωγη και δικτυα μεταφορας υδρογονανθρακων και αλλες ρυθμισεις και των κανονισμο αδειων φυσικου αεριου (υπουργικη αποφαση δ1/α/5815/19.04.2010)» στο οποίο περιλαμβάνεται αίτηση εξαίρεσης (εφεξής «Αίτηση Εξαίρεσης») κατά το άρθρο 36 της Οδηγίας, το οποίο υποβλήθηκε στη ΡΑΕ και στις ρυθμιστικές αρχές ενέργειας Ιταλίας (Autorita per l'energia elettrica e il gas, εφεξής «AEEG») και Αλβανίας (Enti Rregullator I Energjise, εφεξής «ERE»).
8. Την υπ’ αριθ. 303/2012 Απόφαση της ΡΑΕ, 39/2012 Απόφαση της ΕRΕ (ΡΑΕ Ι-157289/05.06.2012) και 151/2012/R/GAS απόφαση της AEEG (ΡΑΕ Ι-155887/08.05.2012) «Έγκριση των κατευθυντήριων γραμμών για την διαχείριση και κατανομή δυναμικότητας αναφορικά με το προτεινόμενο έργο της εταιρείας TRANS ADRIATIC PIPELINE (TAP) σύμφωνα με την παράγραφο 6 του άρθρου 36 της Οδηγίας 2009/73/ΕΚ –Μέρος Ι: Πρόσκληση Εκδήλωσης Ενδιαφέροντος», εφεξής «Κατευθυντήριες Γραμμές».
9. Την υπ’ αριθ. 528/2012 Απόφαση της ΡΑΕ, 79/2012 Απόφαση της ΕRΕ (ΡΑΕ Ι-157941/15.06.2012) και 254/2012/R/GAS απόφαση της AEEG (ΡΑΕ Ι-158725/02.07.2013) «Έγκριση της Πρόσκλησης Εκδήλωσης Ενδιαφέροντος για τη συμμετοχή στη δέσμευση δυναμικότητας στον αγωγό TAP, σύμφωνα με την παρ.6 του άρθρου 36 της Οδηγίας 2009/73».
10. Την πραγματοποίηση της διαδικασίας Εκδήλωσης ενδιαφέροντος από ενδιαφερόμενους συμμετέχοντες, σύμφωνα με την εγκεκριμένη Πρόσκληση του ως άνω στοιχείου 9.

11. Το υπ’ αριθ. πρωτ.  ΡΑΕ I-160442/2.8.2012 έγγραφο της εταιρείας EDISON Spa με τίτλο «TAP Project Market Test: Information Requested for Authorities» αναφορικά με τη συμμετοχή της στην ως άνω εκδήλωση ενδιαφέροντος. 
12. Το υπ’ αριθ. πρωτ. ΡΑΕ  I-160443/2.8.2012 έγγραφο της εταιρείας ITALTRADING GAS & ENERGA με τίτλο «TAP AG – Market Test» αναφορικά με τη συμμετοχή της στην ως άνω εκδήλωση ενδιαφέροντος.
13. Το υπ’ αριθ. πρωτ. ΡΑΕ I-160637/7.8.2012 έγγραφο της εταιρείας ENEL TRADE S.P.A. με τίτλο «Trans Adriatic Pipeline Ag Market Test - Expression Of Interest By Enel Trade» αναφορικά με τη συμμετοχή της στην ως άνω εκδήλωση ενδιαφέροντος.
14. Το υπ’ αριθ. πρωτ. ΡΑΕ Ι-160686/8.8.2012 έγγραφο της εταιρείας ΔΕΠΑ ΑΕ με τίτλο «Submission of requested documents in accordinance to the expression of interest procedure which commenced on the 15th of June 2012 related to TAP's market test» αναφορικά με τη συμμετοχή της στην ως άνω εκδήλωση ενδιαφέροντος.

15. Το υπ’ αριθ. πρωτ. ΡΑΕ Ι-160688/8.8.2012 έγγραφο της εταιρείας VITOL SA με τίτλο «Expression of interest form (VITOL S.A.)» αναφορικά με τη συμμετοχή της στην ως άνω εκδήλωση ενδιαφέροντος.
16. Το υπ’ αριθ. πρωτ. ΡΑΕ I-160710/9.8.2012 έγγραφο της εταιρίας REPOWER με τίτλο «TAP AG - market test» αναφορικά με τη συμμετοχή της στην ως άνω εκδήλωση ενδιαφέροντος.
17. Το υπ’ αριθ. πρωτ. ΡΑΕ I-160748/10.8.2012 έγγραφο της εταιρίας GRUPPO HERA TRADING S.R.L. με τίτλο «TAP project market test: information requested for authorities» αναφορικά με τη συμμετοχή της στην ως άνω εκδήλωση ενδιαφέροντος.
18. Το υπ’ αριθ. πρωτ. ΡΑΕ I-160770/10.8.2012 έγγραφο της εταιρίας GAS NATURAL SDG SA με τίτλο «Expression of interest phase of the market test conducted by TAP AG» αναφορικά με τη συμμετοχή της στην ως άνω εκδήλωση ενδιαφέροντος.
19. Το υπ’ αριθ. πρωτ. ΡΑΕ I-160771/10.8.2012 έγγραφο της εταιρίας TOTAL E&P ABSHERON B.V με τίτλο «Contribution to the Trans Adriatic pipeline AG expression of interest launched by TAP AG» αναφορικά με τη συμμετοχή της στην ως άνω εκδήλωση ενδιαφέροντος.
20. Το υπ’ αριθ. πρωτ. ΡΑΕ I-160802/13.8.2012 έγγραφο της εταιρίας REPUBLIC OF ALBANIA με τίτλο «Institutional expression of interest for capacities of trans-adriatic pipeline (TAP PROJECT)»

21. Το υπ’ αριθ. πρωτ. ΡΑΕ I-160814/14.8.2012 έγγραφο της εταιρίας BP ENERGY EUROPE LIMITED με τίτλο «Registration of expression of interest form (ΑPPENDIX A) and expression of interest form (APPENDIX B)». αναφορικά με τη συμμετοχή της στην ως άνω εκδήλωση ενδιαφέροντος.

22. Το υπ’ αριθ. πρωτ. ΡΑΕ I-160815/14.8.2012 έγγραφο της εταιρίας STATOIL HOLDING NETHERLANDS B.V. με τίτλο «TAP AG market test registration for expression pf interest form (APPENDIX A)» αναφορικά με τη συμμετοχή της στην ως άνω εκδήλωση ενδιαφέροντος.

23. Τo υπ’ αριθ. πρωτ. ΡΑΕ I-160837/14.8.2012 έγγραφο της εταιρίας E.ON RUHRGAS AG με τίτλο «Expression of interest phase - documents for participation» αναφορικά με τη συμμετοχή της στην ως άνω εκδήλωση ενδιαφέροντος.
24. Τo υπ’ αριθ. πρωτ. ΡΑΕ I-160845/14.8.2012 έγγραφο της εταιρίας GDF SUEZ με τίτλο «ΤΑP AG market test expression of interest additional information» αναφορικά με τη συμμετοχή της στην ως άνω εκδήλωση ενδιαφέροντος.
25. Τo υπ’ αριθ. πρωτ. ΡΑΕ I-160861/14.8.2012 έγγραφο της εταιρίας EGL AG με τίτλο «ΕΟΙ submission for authorities» αναφορικά με τη συμμετοχή της στην ως άνω εκδήλωση ενδιαφέροντος.
26. Τo υπ’ αριθ. πρωτ. ΡΑΕ I-160862/14.8.2012 έγγραφο της εταιρίας WORLD ENERGY SA με τίτλο «Project Trans Adriatic pipeline AG» αναφορικά με τη συμμετοχή της στην ως άνω εκδήλωση ενδιαφέροντος.
27. Τo υπ’ αριθ. πρωτ. ΡΑΕ I-160864/16.8.2012 έγγραφο της εταιρίας GUNVOR INTERNATIONAL B.V. με τίτλο «Trans Adriatic Pipeline Expression of Interest Notice» αναφορικά με τη συμμετοχή της στην ως άνω εκδήλωση ενδιαφέροντος.

28. Τo υπ’ αριθ. πρωτ. ΡΑΕ I-160870/16.8.2012 έγγραφο της εταιρίας ALBPETROL SH.A με τίτλο «Expression of interest at the tap ag company for transport capacity of TransAdriatic pipeline (TAP PROJECT)» αναφορικά με τη συμμετοχή της στην ως άνω εκδήλωση ενδιαφέροντος.

29. Τo υπ’ αριθ. πρωτ. ΡΑΕ RAE I-160875/16.8.2012 έγγραφο της εταιρίας BP EXPLORATION (SHAH DENIZ) LIMITED με τίτλο «Shah Deniz Consortium application: market test expression of interest notice issued by trans adriatic pipeline ag in accordance with the "guidelines for management and allocation of capacity to the Trans Adriatic pipeline (TAP) project according to paragraph 6 of article 36 of Directive 2009/73/EC"» το οποίο κατά δήλωσή της έχει εμπιστευτικό χαρακτήρα, αναφορικά με τη συμμετοχή της στην ως άνω εκδήλωση ενδιαφέροντος.

30. Τo υπ’ αριθ. πρωτ. ΡΑΕ I-160876/16.8.2012 έγγραφο της εταιρίας INTERSTATE COMMITTEE of the IAP pipeline, με τίτλο «TAP expression of interest - letter of intent» αναφορικά με τη συμμετοχή της στην ως άνω εκδήλωση ενδιαφέροντος.

31. Τo υπ’ αριθ. πρωτ. ΡΑΕ I-160877/16.8.2012 έγγραφο της εταιρίας M & M GAS CO με τίτλο «TAP - registration for - and expression of interest - M & M GAS CO» αναφορικά με τη συμμετοχή της στην ως άνω εκδήλωση ενδιαφέροντος.

32. Τo υπ’ αριθ. πρωτ. ΡΑΕ I-160885/16.8.2012 έγγραφο της εταιρίας SHELL ENERGY EUROPE LTD με τίτλο «Trans Adriatic pipeline expression of interest notice» αναφορικά με τη συμμετοχή της στην ως άνω εκδήλωση ενδιαφέροντος.

33. Τo υπ’ αριθ. πρωτ. ΡΑΕ I-161025/22.08.2012 έγγραφο της εταιρίας ALBPETROL SH.A με τίτλο «Sending documentation for expression of interest at the TAP AG company for transport capacity Trans Adriatic pipeline (TAP PROJECT)» αναφορικά με τη συμμετοχή της στην ως άνω εκδήλωση ενδιαφέροντος.

34. Το υπ’ αριθ. πρωτ. ΡΑΕ I-163064/08.10.2012 έγγραφο της εταιρίας GRUPPO HERA TRADING S.R.L. με τίτλο «TAP PROJECT market test», αναφορικά με τη συμμετοχή της στην ως άνω εκδήλωση ενδιαφέροντος.
35. Την υποβολή της υπ’ αριθ. πρωτ. ΡΑΕ I-161352/03.09.2012 Έκθεσης της εταιρίας TAP AG προς τις Ρυθμιστικές Αρχές με τίτλο «TAP-COM-RP-0002 Report on the results of the Expression of Interest Phase», στην οποία γίνεται η σύνοψη των αποτελεσμάτων της εκδήλωσης ενδιαφέροντος.
36. Τα όσα διεμήφθησαν στις συναντήσεις εργασίας εκπροσώπων της ΡΑΕ, της Ιταλικής Ρυθμιστικής Αρχής AEEG και της Αλβανικής Ρυθμιστικής Αρχής κατά το χρονικό διάστημα από τον Μάρτιο 2012 έως την έκδοση της παρούσας. 
37. Τα όσα διεμήφθησαν στις συνατήσεις εργασίας εκπροσώπων τριών ρυθμιστικών αρχών ενέργειας Ελλάδας, Ιταλίας και Αλβανίας, ΡΑΕ, AEEG και ERE με τους εκπροσώπους των Γενικών Διευθύνσεων Ενέργειας (DG Energy) και Ανταγωνισμού (DG Competition) της Ε.Ε στις 18 Δεκεμβρίου 2012 και 27 Φεβρουαρίου 2013.
38. Το υπ’ αριθ. πρωτ. ΡΑΕ Ι-162414/24.09.2012 έγγραφο της εταιρείας TAP AG με το οποίο αιτείται συνάντηση με τις ρυθμιστικές αρχές ΡΑΕ, AEEG και ERE και τα όσα διεμήφθησαν στις συναντήσεις εργασίας εκπροσώπων των τριών ρυθμιστικών αρχών ενέργειας με τις εταιρείες TAP AG και Shah Deniz Consortium κατά τους μήνες Σεπτέμβριο, Οκτώβριο 2012 και Φεβρουάριο 2013.
39. Το υπ’ αριθ. πρωτ ΡΑΕ Ι-168946/28.02.2013 έγγραφο της Ιταλικής Ρυθμιστικής Αρχής με το οποίο η AEEG ενημέρωσε τις ρυθμιστικές αρχές της Ελλάδας και της Αλβανίας σχετικά με την από 28.02.2013 απόφαση της για την έγκριση του προσαρτώμενου στην παρούσα κειμένου με τίτλο «Joint Opinion of the Energy Regulators on TAP AG's Exemption Application: Autorita per l'energia elettrica e il gas (Italy), Enti Rregullator I Energjise (Albania), Ρυθμιστική Αρχή Ενέργειας (Greece)» και την χορήγηση εξαίρεσης στην εταιρία ΤΑΡ AG, σύμφωνα με τους ειδικότερους όρους και προϋποθέσεις του Μέρους 4 («Part 4 Authorities Joint Opinion») αυτού.
40. Κάθε έγγραφο και στοιχείο που υποβλήθηκε κατά το πλαίσιο εξέτασης της αιτούμενης εξαίρεσης και συνιστά στοιχείο του «φακέλου» της παρούσας.  
Σκέφτηκε ως εξής:

Επειδή, η ανάπτυξη των διασυνδέσεων μεταξύ των Κρατών–Μελών αποτελεί απαραίτητη προϋπόθεση για την ενοποίηση της αγοράς φυσικού αερίου στην Ευρωπαϊκή Ένωση.

Επειδή, σύμφωνα με τη σκέψη (35) της Οδηγίας ΕΚ/2009/73: «Οι επενδύσεις σε κύριες νέες υποδομές θα πρέπει να προωθηθούν δυναμικά, με παράλληλη διασφάλιση της ορθής λειτουργίας της εσωτερικής αγοράς φυσικού αερίου. Για να τονωθεί η θετική επίδραση των εξαιρουμένων έργων υποδομής στον ανταγωνισμό και την ασφάλεια του εφοδιασμού, θα πρέπει να αξιολογείται το ενδιαφέρον της αγοράς κατά τη φάση σχεδιασμού του έργου και να εφαρμόζονται κανόνες για τη διαχείριση της συμφόρησης. Εάν έργο υποδομής είναι στο έδαφος περισσοτέρων του ενός κρατών μελών, το αίτημα εξαίρεσης πρέπει να χειρίζεται ο Οργανισμός Συνεργασίας των Ρυθμιστικών Αρχών Ενέργειας, ο οποίος ιδρύεται με τον κανονισμό (ΕΚ) αριθ. 713/2009, του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με την ίδρυση του Οργανισμού Συνεργασίας των Ρυθμιστικών Αρχών Ενέργειας [7] (ο "Οργανισμός"), ώστε να συνεκτιμώνται καλύτερα οι διασυνοριακές επιπτώσεις του και να διευκολύνεται ο διοικητικός χειρισμός του. Επιπλέον, λόγω των ασυνήθιστων χαρακτηριστικών κινδύνου της κατασκευής αυτών των εξαιρουμένων κύριων έργων υποδομής, θα πρέπει να υπάρχει η δυνατότητα να χορηγούνται προσωρινά στις επιχειρήσεις με συμφέροντα προμήθειας και παραγωγής εν μέρει παρεκκλίσεις από τους κανόνες διαχωρισμού για τα σχετικά έργα. Αυτό πρέπει να εφαρμόζεται ιδίως, για λόγους ασφαλείας του εφοδιασμού, σε νέους αγωγούς εντός της Κοινότητας που μεταφέρουν αέριο από τρίτες χώρες στην Κοινότητα. Οι εξαιρέσεις που χορηγούνται στο πλαίσιο της οδηγίας 2003/55/ΕΚ εξακολουθούν να ισχύουν έως την προγραμματισμένη ημερομηνία λήξης, όπως έχει αποφασιστεί στο πλαίσιο της απόφασης για τη χορηγούμενη εξαίρεση.»

Επειδή, στο άρθρο 36 της Οδηγίας 2009/73/ΕΚ, καθορίζονται οι όροι και η διαδικασία για την χορήγηση εξαίρεσης από το δικαίωμα πρόσβασης τρίτων σε νέες υποδομές φυσικού αερίου (διασυνδέσεις, εγκαταστάσεις Υ.Φ.Α. και εγκαταστάσεις αποθήκευσης φυσικού αερίου).  Ειδικότερα, σύμφωνα με το άρθρο (36) της Οδηγίας ΕΚ/2009/73: « Άρθρο 36 Νέες υποδομές 1. Η κύρια νέα υποδομή φυσικού αερίου, δηλαδή οι διασυνδέσεις, το ΥΦΑ και οι εγκαταστάσεις αποθήκευσης, μπορεί, κατόπιν αιτήσεως, να εξαιρείται, για καθορισμένο χρονικό διάστημα, από τις διατάξεις των άρθρων 9, 32, 33 και 34 και του άρθρου 41 παράγραφοι 6, 8 και 10, υπό τους εξής όρους: α) η επένδυση πρέπει να ενισχύει, αφενός, τον ανταγωνισμό για την προμήθεια αερίου και, αφετέρου, την ασφάλεια του εφοδιασμού· β) το ύψος του επενδυτικού κινδύνου πρέπει να είναι τέτοιο ώστε η επένδυση δεν θα πραγματοποιηθεί εάν δεν χορηγηθεί απαλλαγή· γ) η υποδομή πρέπει να ανήκει σε φυσικό ή νομικό πρόσωπο διακριτό, τουλάχιστον από την άποψη της νομικής του προσωπικότητας, από τους διαχειριστές συστημάτων στα δίκτυα των οποίων θα κατασκευασθεί η εν λόγω υποδομή· δ) πρέπει να επιβάλλονται τέλη στους χρήστες της εν λόγω υποδομής και ε) η χορήγηση απαλλαγής δεν πρέπει να αποβαίνει σε βάρος του ανταγωνισμού ή της αποτελεσματικής λειτουργίας της εσωτερικής αγοράς φυσικού αερίου, ή της αποτελεσματικής λειτουργίας του διεπόμενου από ρυθμιστικές διατάξεις συστήματος με το οποίο συνδέεται η υποδομή. 2. Η παράγραφος 1 ισχύει επίσης και σε περίπτωση σημαντικής αύξησης του δυναμικού ήδη υπάρχουσας υποδομής ή σε περίπτωση τροποποίησης ήδη υπάρχουσας υποδομής που έχουν ως αποτέλεσμα την ανάπτυξη νέων πηγών προμήθειας φυσικού αερίου. 3. Η ρυθμιστική αρχή που αναφέρεται στο κεφάλαιο VIΙΙ αποφασίζει, κατά περίπτωση, σχετικά με την εξαίρεση που αναφέρεται στις παραγράφους 1 και 2. 4. Εάν η εν λόγω υποδομή χωροθετείται στο έδαφος περισσοτέρων του ενός κρατών μελών, ο Οργανισμός μπορεί να υποβάλει συμβουλευτική γνώμη στις ρυθμιστικές αρχές των οικείων κρατών μελών, η οποία θα μπορούσε να αποτελέσει τη βάση για την απόφασή τους, εντός δύο μηνών από την ημερομηνία κατά την οποία ζητήθηκε η εξαίρεση από την τελευταία από τις ρυθμιστικές αυτές αρχές. Εάν όλες οι οικείες ρυθμιστικές αρχές καταλήξουν σε συμφωνία για την απόφαση εξαίρεσης εντός έξι μηνών, ενημερώνουν τον Οργανισμό για την απόφαση αυτή. Ο Οργανισμός ασκεί τα καθήκοντα που ανατίθενται στις ρυθμιστικές αρχές του οικείου κράτους μέλους από το παρόν άρθρο: α) εφόσον δεν κατέστη δυνατόν να επιτευχθεί συμφωνία όλων των οικείων ρυθμιστικών αρχών εντός έξι μηνών από την ημερομηνία που ζητήθηκε η εξαίρεση από την τελευταία εκ των δύο ρυθμιστικών αρχών· ή β) κατόπιν κοινής αιτήσεως των οικείων ρυθμιστικών αρχών. Όλες οι σχετικές ρυθμιστικές αρχές μπορούν να ζητούν από κοινού την παράταση της περιόδου που αναφέρεται στο στοιχείο α) του τρίτου εδαφίου για μέγιστο διάστημα τριών μηνών. 5. Προτού λάβει απόφαση, ο Οργανισμός διαβουλεύεται με τις αρμόδιες ρυθμιστικές αρχές και τους αιτούντες. 6. Η εξαίρεση επιτρέπεται να καλύπτει το σύνολο ή μέρος του δυναμικού της νέας υποδομής ή της υφιστάμενης υποδομής με σημαντικά αυξημένο δυναμικό. Κατά τη λήψη απόφασης για τη χορήγηση εξαίρεσης, λαμβάνεται υπόψη, για κάθε περίπτωση χωριστά, η ανάγκη να επιβληθούν όροι όσον αφορά τη διάρκεια της εξαίρεσης και τη χωρίς διακρίσεις πρόσβαση στην υποδομή. Κατά τη λήψη της απόφασης σχετικά με τους εν λόγω όρους λαμβάνονται υπόψη κυρίως το πρόσθετο δυναμικό που πρόκειται να κατασκευασθεί ή η τροποποίηση του υπάρχοντος δυναμικού, ο χρονικός ορίζοντας του έργου και οι εθνικές περιστάσεις. Πριν από τη χορήγηση εξαίρεσης, η ρυθμιστική αρχή αποφασίζει τους κανόνες και τους μηχανισμούς για τη διαχείριση και την κατανομή δυναμικού. Σύμφωνα με τους κανόνες αυτούς πρέπει να απαιτείται να καλούνται όλοι οι δυνητικοί χρήστες της υποδομής να εκδηλώσουν ενδιαφέρον για μίσθωση δυναμικού, προτού γίνει η κατανομή δυναμικού στη νέα υποδομή, ακόμη και για ιδία χρήση. Η ρυθμιστική αρχή απαιτεί οι κανόνες διαχείρισης της συμφόρησης να περιλαμβάνουν την υποχρέωση προσφοράς του αχρησιμοποίητου δυναμικού στην αγορά και οι χρήστες της υποδομής να έχουν το δικαίωμα να διαπραγματεύονται το δυναμικό που διαθέτουν βάσει συμβάσεων στη δευτερογενή αγορά. Κατά την αξιολόγηση των κριτηρίων που αναφέρονται στην παράγραφο 1 στοιχεία α), β) και ε), η ρυθμιστική αρχή λαμβάνει υπόψη τα αποτελέσματα της εν λόγω διαδικασίας κατανομής δυναμικού. Η απόφαση εξαίρεσης, συμπεριλαμβανομένων των όρων που αναφέρονται στο δεύτερο εδάφιο της παρούσας παραγράφου, αιτιολογείται δεόντως και δημοσιεύεται. 7. Κατά παρέκκλιση από την παράγραφο 3, τα κράτη μέλη μπορούν να προβλέπουν ότι η ρυθμιστική αρχή ή ο οργανισμός, ανάλογα με την περίπτωση, υποβάλλουν στον αρμόδιο φορέα του κράτους μέλους, για τη λήψη τυπικής απόφασης, τη γνώμη τους σχετικά με το αίτημα εξαίρεσης. Η γνώμη αυτή δημοσιεύεται μαζί με τη σχετική απόφαση. 8. Η ρυθμιστική αρχή διαβιβάζει αμελλητί στην Επιτροπή αντίγραφο κάθε αίτησης εξαίρεσης μόλις τη λάβει. Η απόφαση κοινοποιείται αμελλητί από την αρμόδια αρχή στην Επιτροπή, μαζί με όλες τις σχετικές με την εν λόγω απόφαση πληροφορίες. Οι πληροφορίες αυτές μπορούν να υποβάλλονται στην Επιτροπή συνολικά, ώστε να της επιτρέπουν να λάβει τεκμηριωμένη απόφαση. Ειδικότερα, οι πληροφορίες περιλαμβάνουν: α) τους λεπτομερείς λόγους βάσει των οποίων η ρυθμιστική αρχή ή το κράτος μέλος χορήγησε ή απέρριψε την απαλλαγή, μαζί με παραπομπή στην παράγραφο 1, συμπεριλαμβανομένου και του σχετικού σημείου ή σημείων της προαναφερθείσας παραγράφου επί των οποίων βασίσθηκε η απόφαση αυτή, συμπεριλαμβανομένων των οικονομικών πληροφοριών που αιτιολογούν την ανάγκη απαλλαγής· β) την ανάλυση η οποία διεξήχθη για τις επιπτώσεις της απαλλαγής στον ανταγωνισμό και στην αποτελεσματική λειτουργία της εσωτερικής αγοράς φυσικού αερίου· γ) τους λόγους για τη χρονική περίοδο και το μερίδιο του συνολικού δυναμικού της υποδομής φυσικού αερίου για το οποίο χορηγείται η απαλλαγή· δ) σε περίπτωση που η εξαίρεση αφορά διασύνδεση, το αποτέλεσμα της διαβούλευσης με τις ενδιαφερόμενες ρυθμιστικές αρχές και ε) τη συμβολή της υποδομής στη διαφοροποίηση της προμήθειας φυσικού αερίου. 9. Εντός δύο μηνών από την ημέρα παραλαβής της σχετικής κοινοποίησης, η Επιτροπή μπορεί να εκδώσει απόφαση, με την οποία θα υποχρεώνεται η ρυθμιστική αρχή να τροποποιήσει ή να ανακαλέσει την απόφαση χορήγησης εξαίρεσης. Η δίμηνη προθεσμία είναι δυνατόν να παραταθεί κατά δύο μήνες, όταν ζητούνται συμπληρωματικές πληροφορίες από την Επιτροπή. Η εν λόγω συμπληρωματική προθεσμία αρχίζει από την επομένη της λήψης του συνόλου των πληροφοριών. Η αρχική δίμηνη προθεσμία μπορεί επίσης να παραταθεί με τη συγκατάθεση τόσο της Επιτροπής όσο και της ρυθμιστικής αρχής. Εάν οι ζητούμενες πληροφορίες δεν παρασχεθούν εντός της οριζόμενης στην αίτηση προθεσμίας, η κοινοποίηση θεωρείται ότι έχει αποσυρθεί, εκτός εάν, πριν την παρέλευση της εν λόγω προθεσμίας, η προθεσμία παραταθεί με συγκατάθεση τόσο της Επιτροπής όσο και της ρυθμιστικής αρχής ή η ρυθμιστική αρχή ενημερώσει την Επιτροπή, με δεόντως αιτιολογημένη δήλωση, ότι θεωρεί την κοινοποίηση πλήρη. Η ρυθμιστική αρχή συμμορφώνεται εντός μηνός με την απόφαση της Επιτροπής να τροποποιήσει ή να ανακαλέσει την απόφαση εξαίρεσης και ενημερώνει σχετικά την Επιτροπή. Η Επιτροπή διαφυλάσσει τον εμπιστευτικό χαρακτήρα των εμπορικά ευαίσθητων πληροφοριών. Η έγκριση μιας απόφασης εξαίρεσης από την Επιτροπή παύει να ισχύει δύο έτη μετά την έκδοση της απόφασης, εάν έως τότε δεν έχει αρχίσει ακόμη η κατασκευή της υποδομής, και πέντε έτη μετά την έκδοση της απόφασης, εάν η υποδομή δεν έχει τεθεί σε λειτουργία, εκτός εάν η Επιτροπή αποφασίσει ότι η καθυστέρηση οφείλεται σε μείζονα εμπόδια που βρίσκονται πέρα από τον έλεγχο του προσώπου στο οποίο χορηγήθηκε η εξαίρεση. 10. Η Επιτροπή μπορεί να εκδώσει κατευθυντήριες γραμμές για την εφαρμογή των όρων που προβλέπει η παράγραφος 1 του παρόντος άρθρου για τον καθορισμό της ακολουθητέας διαδικασίας για την εφαρμογή των παραγράφων 3, 6, 8 και 9 του παρόντος άρθρου. Τα μέτρα αυτά, που αποσκοπούν στην τροποποίηση μη ουσιωδών στοιχείων της παρούσας οδηγίας διά της συμπληρώσεώς της, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 51 παράγραφος 3.»

Επειδή, η Αίτηση Εξαίρεσης εξετάζεται σύμφωνα με τις διατάξεις της παραγράφου 2 του άρθρου 76 του Ν. 4001/2011. Ειδικότερα, σύμφωνα με τις διατάξεις του άρθρου 76 του ν. 4001/11: «’Αρθρο 76.  Απαλλαγή από την υποχρέωση παροχής πρόσβασης τρίτων σε ΑΣΦΑ και την υποχρέωση ιδιοκτησιακού διαχωρισμού 1. Αίτημα για την απαλλαγή τμήματος ή του συνόλου του ΑΣΦΑ από την υποχρέωση ιδιοκτησιακού διαχωρισμού, σύμφωνα με τις διατάξεις των άρθρων 61 και 62 ή από την υποχρέωση παροχής πρόσβασης σε τρίτους, υποβάλλεται με την αίτηση χορήγησης Άδειας ΑΣΦΑ ή με την αίτηση τροποποίησης της Άδειας αυτής. 2. Η απαλλαγή χορηγείται με απόφαση της ΡΑΕ, για ορισμένο χρόνο, σύμφωνα με τη διαδικασία και τις προϋποθέσεις που προβλέπονται στις διατάξεις του άρθρου 36 της Οδηγίας 2009/1973. 3. Η εφαρμογή της διαδικασίας των παραγράφων 1 και 2 δεν απαιτείται, εφόσον πρόκειται για ΑΣΦΑ που συνιστά τμήμα διασύνδεσης, για την οποία έχει χορηγηθεί απαλλαγή από την υποχρέωση παροχής πρόσβασης σε τρίτους κατά τα  προβλεπόμενα στις διατάξεις του άρθρου 22 της Οδηγίας 2003/55/ΕΚ ή του άρθρου 36 της Οδηγίας 2009/73/ΕΚ. Στην περίπτωση αυτή, με την αίτηση χορήγησης άδειας ΑΣΦΑ, συνυποβάλλεται κάθε στοιχείο σχετικά με τη χορηγηθείσα απαλλαγή. Στην Άδεια ΑΣΦΑ συμπεριλαμβάνονται οι όροι υπό τους οποίους χορηγήθηκε η απαλλαγή».

Επειδή, με το υπ. αριθμ (7) σχετικό, η εταιρεία ΤΑΡ AG υπέβαλε στις ρυθμιστικές αρχές της Αλβανίας (ERE), Ελλάδας (ΡΑΕ) και Ιταλίας (AEEG) αίτηση για την εξαίρεση προτεινόμενης νέα υποδομής φυσικού αερίου με την διακρατική ονομασία Trans Adriatic Pipeline – TAP (εφεξής «αγωγός TAP») από την εφαρμογή των διατάξεων της Οδηγίας που αφορούν στην πρόσβαση τρίτων (άρθρα 9, 32, 33, 34 και άρθρο 41 παράγραφοι 6,8 και 10 το ακριβές περιεχόμενο της οποίας παρουσιάζεται στις παραγράφους 1.1 έως 1.3 του Πρώτου Μέρους του Προσαρτήματος της παρούσας,.
Επειδή, το άρθρο 36 της Οδηγίας προβλέπει ότι, σε περίπτωση που η εν λόγω υποδομή χωροθετείται στο έδαφος περισσότερων χωρών, η εξέταση της Αίτησης Εξαίρεσης και η οποιαδήποτε σχετική απόφαση θα πρέπει να λαμβάνεται σε συνεργασία μεταξύ των εθνικών αρχών των εμπλεκόμενων Κρατών μελών στην συγκεκριμένη περίπτωση των ρυθμιστικών αρχών ενέργειας Ιταλίας και Ελλάδας.

Επειδή, για την Αλβανία, την οποία επίσης διασχίζει ο προτεινόμενος αγωγός και η οποία αποτελεί συμβαλλόμενο μέρος της Ενεργειακής Κοινότητας, εφαρμόζεται το άρθρο 22 της Οδηγίας 2003/55/ΕΚ που επίσης προβλέπει τη συνεργασία των ρυθμιστικών αρχών των εμπλεκόμενων κρατών. Περαιτέρω, το Συμβούλιο των Υπουργών της Ενεργειακής Κοινότητας, αποφάσισε στις 6 Οκτωβρίου 2011, ότι η Οδηγία θα πρέπει να εφαρμοστεί από όλα τα συμβαλλόμενα μέρη (μεταξύ των οποίων και η Αλβανία) από το έτος 2015.
Επειδή, σύμφωνα με την παράγραφο 6 του άρθρου 36 της Οδηγίας, πριν από τη χορήγηση εξαίρεσης, η ρυθμιστική αρχή αποφασίζει τους κανόνες και τους μηχανισμούς για τη διαχείριση και τη κατανομή δυναμικού. Σύμφωνα με τους κανόνες αυτούς πρέπει να απαιτείται να καλούνται όλοι οι δυνητικοί χρήστες της υποδομής να εκδηλώσουν ενδιαφέρον για μίσθωση δυναμικού, πριν γίνει η κατανομή του δυναμικού στην υποδομή ακόμη και για ιδία χρήση (εφεξής «Market Test»).  
Επειδή, κατά τα ανωτέρω, οι Ρυθμιστικές Αρχές Ιταλίας, Αλβανίας και Ελλάδας συνεργάστηκαν κατά το χρονικό διάστημα των μηνών Μαρτίου και Απριλίου 2012 για την έκδοση κατευθυντήριων γραμμών σχετικών με την Διαχείριση και Κατανομή Δυναμικότητας (εφεξής «Κατευθυντήριες Γραμμές») στον προτεινόμενο αγωγό TAP κατά την παράγραφο 6 του άρθρου 36 της Οδηγίας, οι οποίες αφορούν στο Στάδιο υποβολής μη δεσμευτικών προσφορών (Μέρος Ι), βλ. ως άνω υπ. αριθ. (8) σχετικό.
Επειδή, ιδιαίτερο βάρος στο Μέρος Ι των Κατευθυντήριων Γραμμών δίδεται στην υποχρέωση της εταιρείας TAP AG να διασφαλίσει ότι η εν λόγω πρόσκληση εκδήλωσης ενδιαφέροντος είναι ανοιχτή προς όλους τους ενδιαφερόμενους και να εξετάσει την επίδραση της προτεινόμενης επένδυσης ως προς τα κριτήρια της ενίσχυσης του ανταγωνισμού για την προμήθεια αερίου και την ασφάλεια εφοδιασμού αλλά και της ανάπτυξης περιφερειακών αγορών.  Στο πλαίσιο αυτό οι Κατευθυντήριες Γραμμές ρητά προβλέπουν την υποβολή προτάσεων που αφορούν σε ροή φυσικού αερίου με σημείο εισόδου την Κομοτηνή και σημείο εξόδου οπουδήποτε εντός Ελλάδας, Αλβανίας και Ιταλίας και αντιστοίχως σε ανάστροφη ροή με σημείο εισόδου το San Foca της Ιταλίας και σημείο εξόδου οπουδήποτε εντός Ελλάδας, Αλβανίας και Ιταλίας, ενώ στο στάδιο αυτό δεν τίθεται κανένας περιορισμός ως προς τη δυναμικότητα του αγωγού.
Επειδή, οι Ρυθμιστικές Αρχές Ιταλίας, Αλβανίας και Ελλάδας κατά το ως άνω υπ. αρ. (9), σχετικό ενέκριναν την Ανακοίνωση της Πρόσκλησης Εκδήλωσης Ενδιαφέροντος της εταιρείας TAP AG για την δέσμευση δυναμικότητας στον αγωγό Trans Adriatic pipeline, η οποία συντάχθηκε συνεπεία των Κατευθυντήριων Γραμμών. 
Επειδή, στην Πρόσκληση Εκδήλωσης Ενδιαφέροντος της εταιρείας TAP AG συμμετείχαν οι ενδιαφερόμενοι οι οποίοι αναφέρονται ως άνω στα σχετικά υπ΄ αρ. (11) έως και (34), το δε  ακριβές περιεχόμενο των αιτήσεων των ως άνω ενδιαφερομένων καθώς και τα αποτελέσματα της Πρόσκλησης Εκδήλωσης Ενδιαφέροντος παρουσιάζονται στην παράγραφο 1.4 του Πρώτου Μέρους και στην παράγραφο 2.1 του Δεύτερου Μέρους του Προσαρτήματος της παρούσας. Στην παράγραφο 1.4 του Πρώτου Μέρους περιλαμβάνονται τα στοιχεία του ως άνω υπ. αριθ. (35) σχετικού. 

 Επειδή, η προτεινόμενη νέα υποδομή, ήτοι ο αγωγός TAP, όπως διεξοδικώς αναλύεται στην παράγραφο 3.1 του Τρίτου Μέρους του Προσαρτήματος της παρούσας, αποτελεί γραμμή διασύνδεσης όπως αυτή ορίζεται στην παράγραφο 17 του άρθρου 2 της Οδηγίας και επομένως δύναται να εξαιρείται, για καθορισμένο χρονικό διάστημα, από τις διατάξεις των άρθρων 9 και 32, και του άρθρου 41 παράγραφοι 6, 8και 10, όπως ρητά προβλέπεται από την παράγραφο 1 του Άρθρου 36 της Οδηγίας. 
Επειδή, η επένδυση ενισχύει, τον ανταγωνισμό για την προμήθεια αερίου στην Ιταλία και την Ελλάδα και επιπλέον συνεισφέρει στην ανάπτυξη αγοράς φυσικού αερίου στην Αλβανία καθώς και την νοτιανατολική Ευρώπη, όπως αναλύεται ιδίως στην παράγραφο 3.2.1 του Τρίτου Μέρους του Προσαρτήματος της παρούσας και ιδίως στη βάση των ειδικότερων όρων που επιβάλλονται στην αιτούσα κατά την Τέταρτο Μέρος του Προσαρτήματος και ιδίως κατά τα σημεία 2, 3, 5, 7 και 8 της παραγράφου 4.1 και τις παραγράφους 4.5 έως και  4.7.
Επειδή, η επένδυση ενισχύει την ασφάλεια εφοδιασμού Αλβανίας, Ελλάδας και Ιταλίας αλλά και όλης της περιοχής της νοτιανατολικής Ευρώπης, όπως αναλύεται ιδίως στην παράγραφο 3.2.2 του Τρίτου Μέρους του Προσαρτήματος της παρούσας.
Επειδή, το ύψος του επενδυτικού κινδύνου είναι τέτοιο ώστε η επένδυση να μην είναι δυνατό να πραγματοποιηθεί σε περίπτωση μη χορήγησης της εν λόγω εξαίρεσης, όπως αναλύεται ιδίως στην παράγραφο 3.3 του Τρίτου Μέρους του Προσαρτήματος της παρούσας.
Επειδή, η υποδομή ανήκει σε νομικό πρόσωπο διακριτά συστημένο από τα νομικά πρόσωπα- διαχειριστές συστημάτων στα δίκτυα των οποίων θα κατασκευασθεί η εν λόγω υποδομή όπως αναλύεται ιδίως στην παράγραφο 3.4 του Τρίτου Μέρους του Προσαρτήματος της παρούσας.
Επειδή, προβλέπεται οι επιβολή τελών στους χρήστες της εν λόγω υποδομής όπως αναλύεται ιδίως στην παράγραφο 3.5 του Τρίτου Μέρους του Προσαρτήματος της παρούσας.

Επειδή, η χορήγηση απαλλαγής δεν πρέπει να αποβαίνει σε βάρος του ανταγωνισμού ή της αποτελεσματικής λειτουργίας της εσωτερικής αγοράς φυσικού αερίου, ή της αποτελεσματικής λειτουργίας του συστήματος με το οποίο συνδέεται η υποδομή και το οποίο σύστημα καταλαμβάνεται από τις κείμενες ρυθμιστικές διατάξεις, όπως αναλύεται ιδίως στην παράγραφο 3.6 του Τρίτου Μέρους του Προσαρτήματος της παρούσας καθώς και σε αυτήν της παραγράφου 3.2.1 του Τρίτου Μέρους του Προσαρτήματος της παρούσας.
Για τους παραπάνω λόγους 
Αποφασίζει
1. Την έγκριση του κειμένου με τίτλο «Joint Opinion of the Energy Regulators on TAP AG's Exemption Application: Autorita per l'energia elettrica e il gas (Italy), Enti Rregullator I Energjise (Albania), Ρυθμιστική Αρχή Ενέργειας (Greece)» το οποίο προσαρτάται στην παρούσα Απόφαση ως «Προσάρτημα», το οποίο αποτελεί  αναπόσπαστο τμήμα αυτής, 

2. Τη χορήγηση εξαίρεσης στην εταιρία ΤΑΡ AG, σύμφωνα με τους ειδικότερους όρους και προϋποθέσεις του Τέταρτου Μέρους («Part 4: Authorities Joint Opinion») του προσαρτώμενου στην παρούσα ως άνω κειμένου .
3. Την κοινοποίηση της παρούσας στην Ευρωπαϊκή Επιτροπή, σύμφωνα με τα οριζόμενα στην παράγραφο 8 του Άρθρου 36 της Οδηγίας

4. Την κοινοποίηση της παρούσας στις Ρυθμιστικές Αρχές της Ιταλίας και της Αλβανίας

Αθήνα, 28-2-2012

Για τη ΡΑΕ

Ο Πρόεδρος

 Δρ. Νίκος Βασιλάκος

